Diari Oficial de la Generalitat Valenciana


Sumari del DOGV 3381, del 26-11-1998 (1998/9394)

ACORD de 29 de setembre de 1998, de la Comissió Territorial d'Urbanisme de València, relatiu a l'homologació del sector 1, Rabdells, d'Oliva.
---------------------------------------------------------------------------------------------------------------------------------------------

### Dades del document

Número de DOGV
:   3381

Data del DOGV
:   26-11-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/9394


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 29 de setembre de 1998, de la Comissió Territorial d'Urbanisme de València, relatiu a l'homologació del sector 1, Rabdells, d'Oliva. [1998/9394]
  
Vist l'expedient tramés per l'Ajuntament d'Oliva referit a l'homologació del sector 1, Rabdells, i de conformitat amb els següents:
  
Antecedents de fet
  
Primer
  
No consta en l'expedient administratiu l'acord de l'òrgan competent de l'Ajuntament, pel qual se sotmet el projecte a informació pública. Una vegada transcorregut el dit període d'informació pública, en el qual no es van presentar al·legacions, el ple de l'Ajuntament, en la sessió del dia 6 de febrer de 1997, el va aprovar provisionalment.
  
Segon
  
Es va remetre inicialment el projecte del pla parcial, que constava de memòria informativa i justificativa, annex d'homologació, ordenances, delimitació de la unitat d'execució 1 i plans d'ordenació.
  
Tercer
  
Amb data 10 d'abril de 1997 es van sol·licitar uns informes a la Demarcació de Costes del Ministeri de Medi Ambient, a la Confederació Hidrogràfica del Xúquer i a la Direcció General de Desenvolupament Sostenible pertanyent a la Conselleria de Medi Ambient. També es va sol·licitar a la Divisió de Ports i Costes de la Direcció General d'Obres Públiques, i que aquesta en va notificar la recepció el dia 15 d'abril.
  
Després d'analitzar el document en profunditat, es va observar que també eren necessaris els informes de la Demarcació de Carreteres del Ministeri de Foment i de la Divisió de Carreteres de la Direcció General d'Obres Públiques, i es van sol·licitar ambdós el dia 15 de maig de 1997.
  
Abans de la Comissió Territorial d'Urbanisme del dia 28 de maig de 1997, es van rebre els informes de la Demarcació de Costes de la Direcció General d'Obres Públiques (30.04.97), del Servei Territorial de la Conselleria de Medi Ambient (02.05.97) i de la Divisió de carreteres de la Direcció General d'Obres Públiques de la Conselleria d'Obres Públiques, Urbanisme i Transports (favorable, 16.05.97).
  
Quart
  
Respecte al contingut de l'homologació, destaca el següent:
  
L'objecte de l'expedient és desenvolupar part d'un sòl urbanitzable no programat, denominat sector 1, Rabdells. Es tracta d'un sector d'ús residencial, ubicat al costat de la platja i de la desembocadura del riu del Vedat. Té una superfície total de 185.763 metres quadrats. L'accés a aquest es realitza pel camí de Rabdells i des de la N-332, pel nou accés que s'executarà per a la urbanització Oliva-Nova.
  
Les determinacions fonamentals de l'homologació són les que es resumeixen a continuació:
  
Es planteja una homologació complementària, de manera que, sense modificar les determinacions del Pla General vigent, es complementen les dites determinacions a fi de definir una ordenació estructural adaptada a les disposicions de la Llei 6/1994, de 15 de novembre, de la Generalitat Valenciana, LRAU.
  
Delimitació del sector: aquest es desenvolupa amb els criteris de superfície establits en el capítol V del Pla General d'Ordenació Urbana, on es preveu que la superfície mínima que cal desenvolupar en la zona és de 10 ha. Tres dels límits es mantenen respecte als establits en el pla i el quart es fixa amb el fi de superar aquesta superfície.
  
Xarxa primària: es qualifica com a element de l'ordenació estructural o primària el camí de Rabdells, de 15 metres d'amplària, a l'oest del sector i separant-lo del sòl no urbanitzable.
  
Condicions de connexió: s'estableixen les condicions de desenvolupament de les dues unitats d'execució delimitades, així com una seqüència lògica de desenvolupament del sector. També s'inclouen fitxes de gestió per a cada una de les unitats d'execució.
  
Cinqué
  
Respecte al contingut del pla parcial, destaca el següent:
  
El pla parcial desenvolupa detalladament la totalitat del sector 1. L'ús majoritari és el residencial, i que són compatibles el comercial, serveis i dotacional. Les illes de cases poden ser de tres classes diferents en funció de les tipologies d'edificació que permeten. En la primera d'aquestes es permet només la unifamiliar aïllada, mentre que en les altres es permet també la construcció en filera i plurifamiliar fins al límit de tres alçàries.
  
El sector tindrà una densitat de 25 habitatges/ha amb una capacitat total de 464 habitatges. El planejament municipal fixa l'edificabilitat bruta del sector en 0,25 m²/m².
  
El compliment dels mòduls de reserva de dotacions fixats en l'article 22 de la LRAU, es resumeix en el quadre següent:
  
Sisé
  
Oliva té el pla general d'ordenació urbana aprovat definitivament per la Comissió Provincial d'Urbanisme el 30 de novembre de 1982.
  
Posteriorment, es va tramitar una modificació puntual del pla general relativa a la inclusió de les zones de protecció de llits dels rius dins dels límits del sector, que va ser aprovada definitivament el 30 de juny de 1987.
  
Seté
  
La Comissió Territorial d'Urbanisme de València, en la sessió del dia 28 de maig de 1997, va acordar suspendre l'aprovació definitiva de l'homologació del sector 1, Rabdells, i emetre un informe desfavorable sobre el pla parcial que el desenvolupa, a causa d'una sèrie de deficiències.
  
Huité
  
L'Ajuntament d'Oliva va introduir correccions en el projecte, a fi d'esmenar les deficiències indicades. Les dites correccions foren aprovades pel ple de l'Ajuntament, en la sessió del dia 19 de febrer de 1998.
  
Nové
  
S'elaborà una documentació que recull les correccions introduïdes, i les refon amb la documentació inicial. D'altra banda, s'ha diferenciat un document d'homologació respecte del projecte del pla parcial.
  
Deu
  
En data 4 de març de 1998 es van sol·licitar els nous informes, respecte de la nova documentació, als organismes següents: Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports; Demarcació de Carreteres de l'Estat del Ministeri de Foment; Divisió de Ports i Costes de la Conselleria d'Obres Públiques, Urbanisme i Transports. Fins a la data no se n'ha rebut cap.
  
Onze
  
La Comissió Territorial d'Urbanisme de València, en la sessió del dia 23 d'abril de 1998, va acordar novament suspendre l'aprovació definitiva de l'homologació del sector 1, Rabdells, i informar desfavorablement el Pla Parcial que el desenvolupa, a causa de les deficiències relatives al condicionament del camí de Rabdells amb les característiques exigides en el Pla General, respecte a l'homologació, i a la falta d'informe favorable de la Conselleria d'Educació per a eximir de la dotació escolar, respecte al Pla Parcial.
  
Dotze
  
En data 30 de juny de 1998 es va rebre la nova documentació remesa per l'Ajuntament d'Oliva en què es defineixen les característiques de l'accés a l'actuació des del Sud, i es connecta el nou enllaç a la carretera N-332, al costat de la Urbanització Oliva-Nova, mitjançant un vial d'una amplària mínima de 9 m. Respecte a la dotació escolar del Pla Parcial s'indica que en l'aprovació municipal de dita Pla s'estarà a allò que diga l'informe de la Conselleria d'Educació.
  
Tretze
  
La Demarcació de Carreteres de l'Estat del Ministeri de Foment va emetre l'informe, respecte a la nova documentació aportada, en data 14 de juliol de 1998, de caràcter favorable condicionat a la prescripció següent:
  
«Que la connexió que comunica el Pla Parcial d'Oliva-Nova amb la xarxa primària N-332, pertanyent a la Xarxa d'Interés General de l'Estat, estiga executada en la seua totalitat, rebuda i posada en servei per a ser entregada a l'ús públic.»
  
Catorze
  
La Comissió Informativa de la Comissió Territorial d'Urbanisme de València, en la sessió del 24 de setembre de 1998, va emetre l'informe relatiu al projecte que ara tractem, i en ell es compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel que s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en l'article 52, en relació amb la disposició transitòria primera, apartat 2, de la LRAU, i en el punt III de la Instrucció de Planejament 1/1996, de 23 de gener de 1996, sobre l'Homologació de Plans d'Urbanisme a la Llei Reguladora de l'Activitat Urbanística (LRAU).
  
Segon
  
La documentació està completa, a l'efecte del compliment d'allò que s'ha preceptuat en els articles 27 i 28 de la LRAU i en la Instrucció de Planejament.
  
Tercer
  
Pel que fa a l'homologació, cal formular les consideracions següents:
  
1. L'homologació és necessària per al desenvolupament dels sectors de sòl urbanitzable no programat, de conformitat amb allò que s'ha establit en la disposició transitòria segona, punt 2, de la LRAU.
  
2. L'Ajuntament d'Oliva sol·licita únicament l'aprovació definitiva de l'homologació del sector, per la qual cosa correspondrà a la Conselleria d'Obres Públiques, Urbanisme i Transports resoldre únicament sobre l'homologació, i, posteriorment, una vegada homologat el sector, l'Ajuntament podrà aprovar definitivament el pla parcial.
  
3. Cal tindre en compte que ens trobem davant d'un pla de l'any 1982, com ja s'ha indicat i que per aquesta mateixa dada requereix una profunda revisió de les seues previsions. Això no solament deriva del transcurs del temps, que seria un mal menor, sinó de les circumstàncies que el dit transcurs porta implícites. Així podem fer referència, com a primera raó i més important, als diferents canvis legislatius que en els catorze anys de vigència del pla han succeït: la Llei 8/90, sobre Reforma del Règim Urbanístic i Valoracions del Sòl, de 25 de juliol; la Llei 4/1992, de 5 de juny, de la Generalitat Valenciana, sobre el Sòl no Urbanitzable; el Reial Decret Legislatiu 1/1992, de 26 de juny, pel qual s'aprova el Text Refós de la Llei sobre el Règim del Sòl i Ordenació Urbana; la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, la Llei 7/1997, de 14 d'abril, de Mesures Alliberadores en Matèria de Sòl i Col·legis Professionals, i, finalment, la Llei 6/1998, de 13 d'abril, sobre Règim del Sòl i Valoracions. Però no és aquest l'únic motiu, sinó que Oliva és un municipi amb gran iniciativa urbanística com es demostra en l'elevat nombre d'instruments de planejament de desenvolupament aprovats durant la vigència del pla general d'ordenació urbana, per la qual cosa la dita inquietud urbanística s'hauria d'adaptar no solament a les noves exigències socials i reals sinó també a la vigent normativa urbanística. Finalment, es tracta d'un pla general que ha sofrit múltiples modificacions, que en moltes ocasions dificulten tindre exacte coneixement del règim jurídic aplicable als terrenys.
  
Així doncs, l'Ajuntament hauria de revisar el pla general abans de seguir remetent sectors per a la seua homologació parcial. Aquest aspecte ja es va indicar a l'Ajuntament en documents anteriors.
  
Quart
  
Analitzada la nova documentació aportada, i tenint en compte l'informe favorable de la Demarcació de Carreteres de l'Estat del Ministeri de Foment, es considera esmenada la deficiència relativa a l'homologació, i aquest document es pot aprovar amb la condició imposada en el dit informe respecte a l'execució de l'accés.
  
Quant al pla parcial, no s'ha emés encara l'informe favorable de la Conselleria d'Educació per a eximir de la dotació escolar, per això no és possible la seua aprovació.
  
Cinqué
  
La Comissió Territorial d'Urbanisme és l'òrgan competent per a emetre el dictamen de resolució sobre l'homologació dels plans urbanístics de municipis menors de 50.000 habitants, de conformitat amb allò que s'ha disposat en el text de la Instrucció de Planejament 1/1996, sobre Homologació dels Plans d'Urbanisme a la Llei 6/1994, en relació amb l'article 10.a, per remissió de l'article 9.1, ambdós del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió del 29 de setembre de 1998,
  
ACORDA
  
1. Aprovar definitivament l'homologació del sector 1, Rabdells, d'Oliva, amb la condició que no es podran concedir llicències d'ocupació de les edificacions fins que la connexió que comunica el Pla Parcial d'Oliva-Nova amb la xarxa primària N-332 no estiga executada en la seua totalitat, rebuda i posada en servei per a ser entregada a l'ús públic.
  
2. Emetre un informe desfavorable sobre el Pla Parcial del Sector 1, Rabdells, a causa de la deficiència indicada, relativa a la falta de l'informe favorable de la Conselleria d'Educació per a eximir de la dotació escolar.
  
3. Instar l'Ajuntament d'Oliva perquè revise el pla general.
  
L'Ajuntament d'Oliva ha de notificar el contingut d'aquest acord a tots els particulars interessats en l'expedient de referència.
  
Contra la present resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció de la present notificació.
  
Tot això sense perjudici que es puga exercitar qualsevol altre recurs que s'estime oportú.